નવી દિલ્હી- નવી દિલ્હી અને નિઝામુદ્દીન રેલવે સ્ટેશનના એસી વેઈટીંગ રુમમાં ટ્રેનની રાહ જોતા પ્રવાસીઓએ હવે ચાર્જ ચુકવવો પડશે. આપને જણાવી દઈએ કે, દિલ્હી ડિવિઝનમાં આવતા આ બન્ને રેલવે સ્ટેશનના વેઈટીંગ રુમ્સનું પબ્લિક-પ્રાઈવેટ પાર્ટનરશીપ (PPP) મોડેલ અંતર્ગત રિનોવેશન કરવામાં આવશે. જેના માટે 4 કંપનીઓ દ્વારા દરખાસ્ત પણ આપવામાં આવી છે. જે કંપનીની દરખાસ્ત સૌથી સારી હશે તેને રિનોવેશનનું કામ સોંપવામાં આવશે. આ માટે ટેન્ડર ફાળવણીની પ્રક્રિયા પણ ટૂંક સમયમાં કરવામાં આવશે. એવી અપેક્ષા રાખવામાં આવે છે કે, વેઈટીંગ રુમના રિનોવેશનનું કાર્ય આગામી એક-બે મહિનામાં શરુ કરવામાં આવશે. દેશના આ બન્ને રેલવે સ્ટેશનો એવા પ્રથમ સ્ટેશનો બનશે જ્યાં વેઈટીંગ રુમની વ્યવસ્થા ખાનગી કંપની સંભાળશે. આ એક પાયલોટ પ્રોજેક્ટ પણ છે. આ પ્રોજેક્ટની સફળતા બાદ દેશના અન્ય રેલવે સ્ટેશનોમાં પણ પ્રકારની વ્યવસ્થા લાગૂ કરવામાં આવશે.